《闻其年以博学宏词荐为赋短歌》
清代·吴绮

陈郎五年不得意，青衫颓落凌云气。忽闻天子下徵书，乡里小儿叫奇事。

兵兴以后文章贱，牙郎估客乘高幰。尽谓黄金可致身，公卿那用张华研。

吾侪有字何堪煮，贱卖长门人不与。妻儿大笑乃公痴，何如且学扬州贾。

陈郎本在泥途中，一朝走入甘泉宫。掀髯脱却犊鼻裈，乃知吾道非终穷。

吁嗟小儿小儿汝莫嗔，当今天子重才人。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。